Elverum

**Elverum** er en kommune i Østerdalen i Innlandet. Elverum grenser mot kommunene Åmot i nord, Trysil i nordøst, Våler i sør og Løten i vest.

Elverum kommune dekker 1229&nbsp;km² og store deler av dette er dekket av skog.

Kommunen hadde 21 586 innbyggere i 2023; mens kommunesenteret Elverum per 1. januar  hadde  innbyggere. Kommunen har hatt en jevn vekst i innbyggertallet gjennom hele etterkrigstiden. Folkeveksten skyldes i særlig grad økt offentlig tjenesteyting, gjennom Sykehuset Innlandet, Universitet i Innlandet og Forsvaret.

Elverum Håndball og Elverum Fotball kommer fra Elverum.
## Geografi

Elverum ligger i sørenden av Østerdalen som deles av elva Glåma. Kommunen består av mye skog, men det er også større flater og kulturlandskap med jordbruksområder i bygdene Heradsbygda og Jømna i sør og Hernes i nord. Dyrket areal er i stor grad lagt på elveavsetninger langs Glåma. Lenger øst er det mange flotte berg og store skogsområder med et rikt dyreliv som brukes som turområder og til jakt og fiske.

Elverum by er satt sammen av bydelene Hanstad, Fjeldset, Leiret (med Øverleiret), Ydalir (med Løvbergsmoen), Vestad og Søbakken. Bygdene ellers i Elverum er Jømna, Melåsberget, Sørskogbygda, Hernes (med Horndalen), Bergeberget, Nordskogbygda, Heradsbygda, Strandbygda (med Øksna) og Styggberget.

### Vassdrag
Hele 99,5 % av kommunen ligger innenfor Glåmas nedbørfelt. Kun 0,5 % av arealet dreneres til Klarälven-Vänern i Sverige gjennom elva Hølja. Av Glåmas sidevassdrag faller det meste av østre Elverum innenfor nedbørfeltet til enten Rena (gjennom Julussa) eller Flisa (gjennom Ulvåa og Vesleflisa). Kildemyrene til elva Kynna ligger på fjellet Høgknøsen nordøst for Sørskogbygda. Jømnavassdraget drenerer det meste av de sentrale delene av kommunen. Fra vest faller elvene Norderåa, Bronkåa, Terninga og Øksna inn i Glåma.

#### Lengste elver i kommunen
Lista regner etter elvenes fulle lengde, inkludert strekningen utenfor kommunen.

# Glåma (619,9 km)
# Flisa med Ulvåa (126,8 km)
# Kynna (49,9 km)
# Halåa (46,4 km)
# Hasla med Bjua (40,4 km)
# Julussa (40,2 km)
# Hølja (37,0 km)
# Jømna med Horna (34,1 km)
# Vesleflisa (33,6 km)
# Bronkåa-Torpåa-Sortåa regnet som 1 elv (23,7 km), eller Terninga med Kakkhella (22,4 km)

#### Største innsjøer
Rokosjøen er teknisk sett Elverums største innsjø med et areal på 3,77 km2. Derimot ligger kun 0,003 km2 av den innenfor Elverum kommune.

# Stor-Bronken (2,34 km2)
# Kynnsjøen (1,23 km2)
# Ryssjøen (0,82 km2)
# Lisjøen (0,74 km2)
# Bergesjøen (0,57 km2)
# Høljesjøen (0,32 km2)
# Rensjøen (0,32 km2)
# Håsjøen (0,28 km2)
# Agsjøen (0,24 km2)
# Skjærsjøen (0,23 km2)

### Høyeste fjell
Dette er en liste over høyeste *fjell*, ikke høyeste *topper*. For eksempel vil Grasberget med toppene på 766, 756 og 778 meter kun nevnes under den høyeste toppen.

# Raskiftet (807,81 moh), i kommunens nordligste hjørne
# Grasberget (778 moh)
# Nordhue (772 moh)
# Skallberget (746 moh)
# Kvilåsen (734 moh)
# Fuglberget (723 moh)
# Høgknøsen (705 moh)
# Madsberget (685 moh)
# Holshaugen (674 moh)
# Styggberget (671 moh)

Andre fjell og høyder som Flotsberget (605 moh) og Stavåsen (370 moh) er populære turmål i området.

### Klima

Elverum har innlandsklima med relativt lite nedbør, kalde vintrer, varme somrer og betydelige forskjeller mellom dag- og nattetemperaturen i sommerhalvåret. Normalverdier for perioden 1961−1990 er gitt i tabellen nedenfor.

## Befolkning
Det bor 21 586 personer i Elverum kommune (2023). I kommunen er det to tettsteder; Elverum med  innbyggere, og Heradsbygd med 436 innbyggere i 2023. 18 063 av kommunens innbyggere bor på østsida av Glåma, mens det bor 3 229 på vestsida.

## Politikk

Se også utfyllende artikkel: Kommunestyrevalg i Elverum.

Elverum kommune er en del av Sør-Østerdal interkommunale politiske råd.

### Kommunestyrevalget 2023

## Samfunn

### Utdanning

Kommunen har ni grunnskoler, deriblant én kombinert barne- og ungdomsskole og én sentral ungdomsskole.

Elverum videregående skole (ELVIS) er en av Innlandets største videregående skoler, og hadde i 2021 i alt 1150 elever fordelt på ni studieretningsfag. Skolen ble bygget i 1975, på tomten som tidligere ble brukt av Elverum kommunale høyere allmennskole (EKHAS)''.

Universitet i Innlandet (INN) har sentraladministrasjon og en avdeling på Campus Elverum, plassert i det nye Terningen Arena. Fakultet for helse- og sosialvitenskap ligger her, med ca. 110 ansatte og 1300 studenter. På INN kan man utdanne seg i blant annet sykepleiefag, psykisk helse, idrett og friluftsliv. Fra 1892 lå lærerskolen i Elverum ved Torvet, men om lag 100 år senere ble undervisningen flyttet til Campus Hamar.

Elverum folkehøgskule har 130 elevplasser og ligger langs Strandbygdvegen. Skolen har ni ulike linjevalg og 30 valgfag.

### Forsvaret

I Elverum ligger militærleiren Terningmoen leir. Terningmoen var tidligere standkvarter for bl.a. Skyte- og vinterskolen, Oppland Regiment og Infanteriinspektoratet.

I dag huser Terningmoen blant annet deler av Hærens våpenskole (deriblant Forsvarets Vinterskole og Hærens skole for rekrutt- og fagutdanning), Heimevernsstaben, Opplandske Heimevernsdistrikt 05 (HV05), AFA-kontoret med mer. 

Terningen Arena (ved Terningmoen) er et militært/sivilt samarbeidsprosjekt om et flerbruksanlegg for blant andre Forsvaret, Universitetet, kommunen og Hjelpemiddelsentralen.

## Næringsliv
Kommunen er «skogshovedstaden» på Østlandet, med flere treindustribedrifter. Her er hovedkontor for Glommen skogeierforening og regionkontor for Norsk skogbruksforening. Vestmo tømmerterminal ligger langs Solørbanen i tilknytning til kommunens tømmerindustri. Kommunen har to glassforedlingsbedrifter, næringsmiddelindustri, produksjon av legemidler/kosmetikk og sagbruk. Metallstøperi, betongbedrifter og grustak finnes også. I sentrum er det to kjøpesentre; Kremmertorget og Amfi Elverum, samt en rekke butikker og utesteder i Storgata. På Vestad finnes bil-, maskin-, møbel- og byggevaresalg, i tillegg til Felleskjøpet. Bydelen Ydalir tilbyr faghandel innen elektronikk (Elkjøp og Power) og byggevarer.

## Historie

Grunnen til Elverum sentrums («Leiret») beliggenhet, er Christiansfjeld festning. Soldater kom dit for å bosette seg, og etterhvert som det kom flere soldater, kom det også kremmere og salgsmenn. Dette dannet grunnlaget for befolkningsveksten.

### Elgsamer
Før det kom germanske bønder og jordbruksfolk til distriktet, var Østerdalen for det meste bebodd av samer helt ned til Elverumsområdet. Disse tidlige samene levde av jakt og fiske, og drev ikke med reindrift slik som dagens samer. Elgjakt var spesielt viktig, og en rekke fangstgroper er funnet i området fra denne perioden. Samene forsvant etter hvert til fjells, ettersom jordbruket tok større og større landområder nede i dalen. Datering av en samisk gravrøys ved Rena viser at samene fortsatt var til stede i Sør-Østerdalen så seint som i middelalderen.

### Tidlig jordbruksbosetting
Den tidligste jordbruksbosettinga i Elverum skjedde i Heradsbygda. Her kan det ha eksistert et jordbrukssamfunn siden så tidlig som det første århundret evt. Man tror at disse jordbrukerne kom fra Hedmarka langs en eldgammel ferdselsveg som gikk forbi Rokosjøen og langs Norderåa. Det regnes som sikkert at Glomma-kneet i Heradsbygda var det første faste jordbruksområdet i hele Østerdalen. Gårdsnavnet "Hov" (som vi i dag finner i Storhov og Lillehov i Heradsbygda) antas å være det eldste bevarte gårdsnavnet i bygda, og navnet minner om at området var et hedensk kultsted i tidligere tider. Under folkevandringstiden, rundt år 400-600 evt., begynte jordbruksfolk å bosette seg i Hernes. Her finner vi enda en Hov-gård (Hovin), som forteller oss at et lignende religiøst samlingssted som det i Heradsbygda, også fantes i Hernes i førkristen tid.

### Vikingtid
I vikingtida var det fast beboelse i Heradsbygda, Hernes og Strandbygda. Flere gravhauger er funnet på en rekke gårder i disse bygdene, samt løsfunn av ulike redskaper og gjenstander fra vikingtida. Olav den hellige kan ha vært i Heradsbygda da han var på gjestebud hos Raud og Ragnhild i Østerdalen. Noen gamle sagn kan tyde på at gården Østerhaug har vært et slags høvdingsete eller sentrum i et småkongerike. Dette støttes av de mange gravhaugene som ligger i nær tilknytning til gården. En "kong Håkon på Østerhaug" skal være gravlagt i en gravhaug på stedet der han falt i et slag mot fienden. Helt ute ved elvekanten, rundt 300 meter sør for tunet på Østerhaug, er det en gravhaug der hans datter "Ragnhild den fagre" skal ligge.

### Idre og Särna
De svenske grensebygdene Idre og Särna i Dalarnas län var tidligere del av Norge under Elverums administrasjon. Disse bygdene ble annektert av svenskene under ett kupp i 1644. Bygdene ble ikke offisielt bekreftet som en del av Sverige før grensereguleringen i 1751. I 1675 samlet kaptein Frantz Wilhelm Volkersahm et kompani på 60 frivillige menn fra Østerdalen for å «gjenerobre» Idre og Särna, og returnere bygdene til Norge. Turen deres ble en ren plyndringstokt, og de tidligere norske bygdene ble ikke returnert til norsk overherredømme. Trysil var for øvrig en del av Elverum herred (kommune) fram til 1780.

### Militærets historie i Elverum
På 1600-tallet begynte den norske hær å utarbeide et stort fortifikasjonsnettverk mot grensa mellom Sverige. Terningen skanse på vestsida av Glåma ble bygget i 1673 og var forsvarets nordligste flanke i et stort forsvarssystem som strakte seg helt fra Halden til Elverum. Hovedformålet med disse fortifikasjonene var å beskytte vitale landsdeler hvis det brøt ut krig med Sverige. Hammersborg skanse ble anlagt i 1683 og skiftet navn til Christiansfjeld festning under kong Christian V av Danmark og Norges inspeksjon av skansen i 1685. Festningen var fast bemannet med en garnison av varierende størrelse ettersom hvor spent situasjonen mellom Danmark-Norge og Sverige var. I 1689 var det 1000 mann stasjonert på festningen. Festningen ble nedlagt i 1742, men ble igjen satt i bruk og bemannet i 1811 før den ble nedlagt for godt i 1815.

På Elverum folkehøgskole den 9. april 1940, samme dag som Tyskland invaderte Norge sa kong Haakon sitt berømte nei til den tyske sendemannen Bräuer. Og det var her – og på Hamar – at stortingspresident C. J. Hambro holdt de to siste stortingsmøtene i frihet samme dag. Møtet munnet ut i Elverumsfullmakten. Den 11. april, utslettet 19 tyske bombefly det meste av bydelen Leiret. 41 mennesker omkom. Konge og regjering flyktet videre til Nybergsund i Trysil som også ble bombet.

Terningmoen ble oppretta som ekserserplass for Østerdalens bataljon i 1879. Militærleiren utgjør nå Østerdal Garnison sammen med Rena leir i nabokommunen Åmot.

Elverum erklærte seg som by 30. november 1996.

## Samferdsel

### Vegnett
Riksveg 2 (Solørvegen), riksveg 3 (Østerdalsvegen) og riksveg 25 (Trysil/Hamarvegen) møter hverandre i Elverum tettsted. En rekke fylkesveger kobler bygdene til hverandre og til sentrum. Fylkesveg 2148 og fylkesveg 2150 fungerer som en slags liten ringveg rundt søndre Leiret og Fjeldset. Trysilvegen (Rv25) går gjennom Leirettunnelen i Elverum sentrum. Glåma krysses av biltrafikk på Glåmbrua og Nybrua, samt på Skjefstadfossen kraftverk i Heradsbygda. 

### Kollektivtransport
Innlandstrafikk står for det meste av kollektivtransporten i Elverum. De kjører de to bybussene B61 (Søbakken-Hanstad-Mastmoen) og B62 (Elverum Torv-Vestad), samt en rekke lokalbusser og regionbusser. Vy express kjører en rute mellom Elverum skyssstasjon og Oslo bussterminal.

### Jernbane
Elverum stasjon er en togstasjon på både Rørosbanen og Solørbanen. SJ Nord kjører flere daglige tog på Rørosbanen mellom Hamar og Trondheim via Elverum. Persontrafikken på Solørbanen har vært nedlagt siden 1994, der Heradsbygd stasjon og Jømna stasjon i Elverum kommune var stoppesteder helt fram til nedleggelsen. Vesterhaug stasjon og Hornberget holdeplass hadde persontrafikk på Solørbanen fram til 1990. Langs Rørosbanen i Elverum kommune var stasjonene Midtskog stoppested, Grundset stasjon, Grundsetmoen holdeplass, Øksna stasjon, Torgerstua holdeplass og Rudstad stasjon betjent for persontrafikk før i tida, men disse er alle lagt ned i dag.

På 1920-tallet ble det utarbeidet en mulig mellomriksbane over Trysil, der et av alternativene var å bygge jernbane på strekningen Elverum-Trysil-Dalarna. Planene om "Trysilbanen" ble etter hvert skrinlagt, og strekningen ble ikke bygget ut. Mellomriksbanen ble igjen et tema i 2024, der hovedårsakene er turisme i Sälen og Trysil, samt å koble sammen de militære anleggene i Østerdalen og Älvdalen etter at Sverige ble med i NATO. Den foreslåtte jernbanetraséen vil gå fra Elverum stasjon via Trysil til Scandinavian Mountains Airport og Sälen, for å så gå videre mot Borlänge via Malung. Interessen er stor på svensk side, der det er planlagt at strekningen Malung-Sälen skal stå ferdig innen 2029.

## Kultur

### Tusenårssted

Kommunens tusenårssted var Rådhusplassen, som ble restaurert i 2007. I den tilliggende Elvarheimparken ble Tusenårstreet plantet; dette var et asketre.

### Museer

Det nasjonale Norsk Skogmuseum og distriktsmuseet Glomdalsmuseet ligger på hver sin side av Glomma ved Elverum sentrum, heholdsvis i Leiret og på Vestad. Museene er knyttet sammen med bruer til museumsøya Prestøya som eies av Skogmuseet, hvor det er en større samling koier, staller, ljørkoier og andre skoghusvær. I begynnelsen av august arrangeres de årlige Nordiske jakt- og fiskedager. Glomdalsmuseet har utstilt en vesentlig bygningsmasse fra Østerdalen og Glåmdalen med tradisjonsbygg. Glomdalsmuseet har også nasjonal utstilling om taternes kultur og historie, Latjo Drom. Uteområdene på begge museene er velegnet til fotturer, i tillegg til mer kulturhistorisk orienterte aktiviteter.

### Gallerier

* Galleri T ble etablert i 2016 på adressen Gamle Trysilveg 3b. Galleriet huser en permanent salgsutstilling med bilder fra mer enn 30 kjente norske kunstnere, og har eget rammeverksted og kafé.
*Galleri Nysted på den gamle gården Nysted midt i sentrum er base for Elverum Kunstforening. Galleriet viser utstillinger av kunstnere fra alle kanter av Norge.

### Andre severdigheter

* Christiansfjeld festning

### Festivaler og aktiviteter

* Grundsetmartn første uke i mars er et av landets eldste markeder, nevnt allerede i Færøyingasaga. Tradisjonelt var dette et møtested hvor hester, korn fra flatbygdene og kolonialvarer fra det sentrale østlandet ble solgt eller byttet mot skinn og andre handelsvarer fra dalene (Østerdalen og Gudbrandsdalen). I dag er det i stadig større grad et marked som alle andre, selv om det fremdeles omsettes skinn og landbruksmaskiner.
*Movies on War arrangeres årlig i slutten av november. Filmfestivalen har blitt arrangert siden 2011.
* Festspillene i Elverum arrangeres årlig i begynnelsen av august. Ungdomssymfonikerne er et fast innslag i festspillene. 
* Volumfestivalen ble avholdt årlig i Elvarheimsparken og på diverse klubbscener i byen. Den ble i 2018 arrangert for trettende og siste gang.
* Starmoen fritidspark øst for sentrum rommer Nordens største utendørs go-kartsenter, 18-hulls golfbane, travbane, motorcrossanlegg, småflyplass, Rikssenteret for seilfly i Norge, hyttelandsby, med mer.

## Idrett
Elverum Håndball ble seriemestre i håndball for herrer i sesongene 2012/2013, 2016/2017, 2017/2018 og 2019/2020. Laget ble i mange år trent av senere landslagssjef Christian Berge. 
### Idrettslag i kommunen
* DK Leiret (fotball)
* Hernes Idrettslag fotball, håndball, langrenn og skiskyting.
* Elverum Fotball 
* Elverum Håndball
* Elverum Hopp
* Elverum Idrettslag fotball, håndball, hopp, turn og svømming.
* Elverum Innebandyklubb
* Elverum skytterlag
* Strandbygda Idrettslag skigruppa.

## Referanser


## Eksterne lenker
* 
* 
*  Miljøstatus i Elverum kommune
*  Kommunefakta Elverum - Statistisk sentralbyrå